**A Bánk bán betiltásai**

Katona József *Bánk Bán*ja a magyar irodalom egyik legnagyobb drámája. A mű nem mindig volt népszerű, pályafutása során kétszer is betiltottak, melyre a korabeli politikai háttér adhat magyarázatot.

Az első alkalommal mindjárt megjelenését követően, 1820-ban, mert a cenzor szerint „Bánk nagysága elhomályosítja a királyi házét" - a királypártiak attól féltek, hogy a darabban lejátszódó uralkodógyilkosság követendő például szolgálhat a Habsburg-ház ellenzőinek. A döntés a hatalom szempontjából indokolt volt, hiszen egy lázadást e történelmi korszakban nyílván nem lehetett színre vinni.

A híres 1848. március 15-i előadás után is nagyot változott a mű helyzete. A Bach-korszakban Katona drámáját tilos volt előadni, s a centralizált, Bécs-központú országot színházi kerületekre osztották fel, ahol erős cenzúra volt érvényben. 1858-ig nem kerülhetett színre, s két évvel később is csak erősen cenzúrázva (a királyné meggyilkolása nem történhetett a színpadon). A kiegyezés (1867) után már cenzúrázatlanul is elő adhatták.

Magyar Szocialista Munkáspárt Politikai Bizottsága  
Kulturális ügyekért felelős politikai államtitkárság  
Budapest

Tárgy: Jelentés a Bánk bán című színművel kapcsolatos aggályokról

Jelentés

1963. március 10.

Tisztelt Elvtárs!

A fennálló nyugalmi állapot és béke megzavarására alkalmas színmű betiltását kérem, melyet annyi proletár vére és verejtéke teremtett meg az 1956-os ellenforradalmi támadás után. A Belügyminisztérium Agitációs és Propaganda Osztályának munkatársaként úgy vélem, az általam vizsgált előadás több szempontból sem felel meg a Magyar Népköztársaság érdekeinek és sérti szocialista rendszerünk alapelveit.

Tiborc mintapéldája a tökéletes munkásembernek, akik nélkül nem működhetne kifogástalan szocialista rendszerünk. A munkásmozgalom megtestesítője, ezért nagyobb megbecsülést érdemelne, mint Bánk nádor, aki pedig annak az alávaló burzsoáziának a képviselője, aki felett már régen diadalmaskodott a proletariátus. A mű szemlélete nem osztályalapú, nem követi a Marx és Lenin által számunkra kijelölt utat, és alulértékeli a nép államában a munkásosztály szerepét, melyet senki sem vitathat.

Szintén nem engedhetjük közönség elé a minden osztály számára optimális és ideális hatalmi rendszer megdöntésére buzdító jeleneteket. A bán gyilkossága az esetlegesen rendszerkritikus elemeknek biztató táptalaja lehet.

Országunkban fájó sebeket hagyott a megszállás és a háború. A németajkú meráni szereplők felidézik a sanyargatást és a nélkülözést. Túlhangsúlyozásuk rossz érzéseket kelt, s megidézik azt a bitang úri rendet, amely 1945 után csak romokat hagyott maga után. A mű ezért Horthy-fasiszta és antidemokratikus, mely veszélybe sodorja a szabad és független szocialista Magyarországról kialakult valódi képet.

A mű tehát támadja a pártot, megtagadja a szocializmus elveit, és veszélyezteti az államhatalmat. A fent közölt mozzanatok miatt az előadás betiltását javaslom. Kérem, mielőbbi intézkedését az ügyben!

Tisztelettel:

Kővári Bettina s. k.